Tyrknesk yfirvöld segja að yfirlýsing Bandaríkjaforseta um þjóðarmorð Tyrkja í Armeníu í fyrri heimsstyrjöld grafi undan trausti og vináttu ríkjanna. Armenar í heimalandinu, og víðar um heiminn, fögnuðu áfanganum í gær.
Armenar minntust í gær þeirra sem féllu fyrir hendi Tyrkja frá 1915 til 1917. Joe Biden varð í gær fyrstur Bandaríkjaforseta til að tala um ódæðisverk Tyrkjaveldis sem þjóðarmorð. Í yfirlýsingu Bidens segir að ekki sé ætlunin að finna sökudólga heldur að tryggja að slíkt gerist ekki aftur. Forsætisráðherra Armeníu, Nikol Pashinyan, (Passinjan) fagnaði yfirlýsingu Bandaríkjaforseta.
Tyrkir eru ekki sáttir við yfirlýsinguna - og segir í tilkynningu frá tyrkneska utanríkisráðuneytinu að hún sé gerð vegna þrýstings frá öfgafullum hópum sem séu andsnúnir Tyrkjum. Yfirlýsing Bidens geti rifiið upp gömul sár og grafið undan trausti og vináttu milli Tyrklands og Bandaríkjanna.
Orðum Bandaríkjaforseta var fagnað í gær bæði í Armeníu og meðal fólks af armenskum uppruna í Bandaríkjunum.
You know, I was surprised at how emotional I felt about it, and what really hit me is that I grew up my whole life and my parents grew up our whole life really, really fighting for this moment.
Ein þeirra sem fagnaði í Beverly Hills í Kaliforníu í Bandaríkjunum var Cate Koch. (Kots) Hún sagði það hafa komið sér á óvart hve tilfinningaþrungin stund það hafi verið að heyra af yfirlýsingu Bidens. Í æsku hafi foreldrar hennar barist fyrir þessari stund og það hafi hún sjálf einnig gert allt sitt líf.
Tyrknesk stjórnvöld hafa viðurkennt að um þrjú hundruð þúsund Armenar hafi fallið en neita alfarið að kalla ódæðisverkin þjóðarmorð, heldur hafi fjöldi Armena dáið úr hungri, líkt og Tyrkir. Armenar telja aftur á móti að ein og hálf milljón Armena hafi beðið bana.